Document ID: 31995R0341

ΚΑΝΟΝΙΣΜΟΣ (ΕΚ) αριθ. 341/95 ΤΗΣ ΕΠΙΤΡΟΠΗΣ της 20ής Φεβρουαρίου 1995 για τροποποίηση των κανονισμών (ΕΟΚ) αριθ. 2698/93 και (ΕΚ) αριθ. 1590/94 στον τομέα του χοιρείου κρέατος μετά την προσχώρηση της Αυστρίας, της Φινλανδίας και της Σουηδίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3379/94 του Συμβουλίου της 22ας Δεκεμβρίου 1994 για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων για το 1995 σχετικά με ορισμένα γεωργικά προϊόντα και με τη μπίρα (1) και ιδίως το άρθρο 3,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 22,
Εκτιμώντας:
ότι έχουν χορηγηθεί παραχωρήσεις για τον τομέα του χοιρείου κρέατος σχετικά με ορισμένα προϊόντα στο πλαίσιο των κανονισμών (ΕΟΚ) αριθ. 2698/93 της Επιτροπής της 30ής Σεπτεμβρίου 1993 περί λεπτομερών κανόνων για την εφαρμογή στον τομέα του χοιρείου κρέατος του καθεστώτος που προβλέπεται στις ενδιάμεσες συμφωνίες μεταξύ της Κοινότητας, αφενός, και της Πολωνίας, της Ουγγαρίας και της πρώην Τσεχικής και Σλοβακικής Ομοσπονδιακής Δημοκρατίας, αφετέρου (3), όπως τροποποιήθηκε τελευταία από τον κανονισμό (ΕΚ) αριθ. 2676/94 (4), και (ΕΚ) αριθ. 1590/94 της Επιτροπής της 30ής Ιουνίου 1994 περί λεπτομερών κανόνων για την εφαρμογή στον τομέα του χοιρείου κρέατος του καθεστώτος που προβλέπεται στις ενδιάμεσες συμφωνίες μεταξύ της Κοινότητας αφενός και της Βουλγαρίας και της Ρουμανίας, αφετέρου (5), όπως τροποποιήθηκε από τον κανονισμό (ΕΚ) αριθ. 2337/94 (6)-
ότι, μετά την προσχώρηση της Αυστρίας, της Φινλανδίας και της Σουηδίας, ο κανονισμός (ΕΚ) αριθ. 3379/94 άνοιξε ορισμένες δασμολογικές ποσοστώσεις- ότι πρέπει λοιπόν, να προσαρμοστούν το παράρτημα Ι των κανονισμών (ΕΟΚ) αριθ. 2698/93 και (ΕΚ) αριθ. 1590/94 ώστε να λαμβάνονται υπόψη τα καθεστώτα συναλλαγών που ίσχυαν στον τομέα του χοιρείου κρέατος μεταξύ των τριών νέων κρατών μελών, αφενός, και της Ουγγαρίας, της Τσεχικής Δημοκρατίας και της Ρουμανίας, αφετέρου-
ότι, για την κατανομή των διαθέσιμων ποσοτήτων, πρέπει να προστεθούν στις διαθέσιμες ποσότητες κατά τη διάρκεια της περιόδου από 1ης Απριλίου ως 30 Ιουνίου 1995, οι ποσότητες που έχουν μεταφερθεί από την περίοδο από 1ης Ιανουαρίου έως 31 Μαρτίου 1995 και οι νέες ποσότητες-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΟΚ) αριθ. 2698/93 αντικαθίσταται από το παράρτημα Ι του παρόντος κανονισμού.
Άρθρο 2
Το παράρτημα Ι του κανονισμού (ΕΚ) αριθ. 1590/94 αντικαθίσταται από το παράρτημα ΙΙ του παρόντος κανονισμού.
Άρθρο 3
Οι διαθέσιμες ποσότητες για την περίοδο από 1ης Απριλίου έως 30 Ιουνίου 1995, για τις ομάδες 1, 2, 4, 11 του κανονισμού (ΕΟΚ) αριθ. 2698/93 και για τις ομάδες 16 και 17 του κανονισμού (ΕΟΚ) αριθ. 1590/94, καθορίζονται στο παράρτημα ΙΙΙ του παρόντος κανονισμού.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1995.

Labels: 3
15
17
18